‹‹እኛ የእነርሱ እነርሱም የእኛ ናቸው፤ አንድ ነን፡፡›› ሊቀ አዕምሮ አማረ ዓለሙ

ባሕር ዳር፡ መስከረም 17/2013 ዓ.ም (አብመድ) የቤተ ክርስቲያን አገልጋዩና ባለሀብቱ ለመስጂድ ማሣሪያ የሚውል 40 ሺህ ብር ድጋፍ አድርገዋል፤ ድጋፉ የመጀመሪያ እንጂ የመጨረሻ አለመሆኑንም ተናግረዋል፡፡
‹‹ቀልድ አያውቅም እንጂ ቁም ነገር አይረሳ፣ ዝናው ትዝ ይለኛል አርባያ በለሳ›› እንዳለ ዘፋኙ የበለሳ ሰው ቁም ነገር አይረሳም፡፡ ያመነበትን ከማድረግ የሚያግደው ነገር የለም፡፡ ሀገሩን ይወድዳል፤ ማንነቱን ይጠብቃል፡፡
ሊቀ አዕምሮ አማረ ዓለሙ ይባላሉ፡፡ የተወለዱት በማዕከላዊ ጎንደር ዞን በለሳ ወረዳ ነው፤ ዕድገታቸው ጎንደር ነው፡፡ አሁን ላይ ዋነኛ መቀመጫቸውን አዲስ አበባ አድርገዋል፡፡ ነገር ግን በኢንቨስትመንት ሥራ ስለተሰማሩ በተለያዩ የሀገሪቱ አካባቢዎች ይዞራሉ፡፡
እኒህ ሰው በተለያዩ ጊዜያት አብያተ ክርስቲያናት ሲሠሩ ድጋፍ ሲያደርጉ ቆይተዋል፤ ሠርተዋልም፡፡ አሁን ደግሞ ሌላ ቤተ እምነት ነው የሚያሠሩት፡፡ ከአብመድ ጋር ባደረጉት ቆይታ እንደተናገሩት አንድ ሰው ባለሀብት ሲሆን የራሱን ብቻ ማካበት ብቻ ሳይሆን ከአጠገቡ ያሉትን ማዬትና መደገፍ አለበት፡፡ ለአካባቢው፣ ለሀገር፣ ለወገን ደራሽ መሆን መቻል አለበት፡፡
‹‹እኔ የክርስትና ሃይማት ተከታይ ነኝ፤ አብያተ ክርስትያናትን ሠርቻለሁ፣ አርባያ ላይ ግን መስጂድ አልተሠራም ነበር፤ ጊዜና ቦታ ፈቅዶ ስላገናኜን ይህ ኃላፊነት ይሰማኛል፡፡ እኔም የእነርሱ ልጅ ነኝ፣ የእነርሱንም በእኩል ማዬት አለብኝ፡፡ እኛ የእነርሱ ነን እነርሱም የእኛ ናቸው፤ አንድ ነን፡፡ የሚለዬን ነገር የለም፡፡ እነርሱ የሚወዱትን መውደድና ማክበር ግዴታ ነው፡፡ እንደዚህ ሲሆን ነው ሀገርም ተጠቃሚ የምትሆነውና ይህን በማሰብ የመጀመሪያ የሚሆን 40 ሺህ ብር ሰጥቻለሁ›› ነው ያሉት፡፡
‘‘በዚህ ብቻ አልቆምም’’ ያሉት ሊቀ አዕምሮ አማረ በውጭ አገር ከሚኖሩ ዘመዶቻቸው ጋር ተነጋግረው ሽፈራው እንቁባሕሪ የተባሉ አጎታቸው 40 ሺህ ብር መስጠታቸውንም ተናግረዋል፡፡ እርሳቸውም ‘‘ሥራው ጥሩ ነው፤ መንግሥትም ሀገርም የሚደገፈው በዚሁ ነው’’ ማለታቸውን ነግረውናል፡፡‘‘ሀገራችን ያለችበት እንቅስቃሴ መልካም ነው’’ ያሉት ሊቀ አዕምሮ አማረ ‘‘ክፍተት እየታዬብን ያለው ሁለቱን ታታላቅ ሃይማኖቶች ለመከፋፈል በሚመጣው በዓድ ነገር ነው’’ ብለዋል፡፡ ይህን በዓድ ነገር ማስቀረት እና ጠላትን ማሳፈር የሚቻለው በጎ ነገር በማድረግ እንደሆም ተናረዋል፡፡
‹‹መስጅዱ የእኛ ነው ያገባኛል ብዬ ውኃ ስሸከምና ሌሎች ሥራዎችን ስሠራ ነው የምውል›› ብለዋል፡፡ ጊዜውን በመልካም ነገር ከዋጀነው ቀላልና ወርቃማ ጊዜ እንደሆነም ገልጸዋል፡፡ ተቋማትን ከማፍረስ ይልቅ እየተጋገዙ በመሥራት ለሀገር እና አብሮ ለመኖር ወሳኙ መሆኑንም አመላክተዋል፡፡ በዚህ ዘመን በእኩል መተያዬት የሁሉም ያገባኛል መባባል እንጂ ‘‘የእኔ ካንተ ይበልጣል’’ አዋጭ አለመሆኑንም ተናግረዋል፡፡
‘‘በራስ ሊደረግ የማንፈልገውን በሌላው ማድረግ አይገባንም’’ ነው ያሉት፡፡ መልካም ሥራ ከሠራን በቅርብ ጊዜ ሀገር ትለዋጣለች ያሉት ሊቀ አዕምሮ ‘‘በዚህ ዘመን ከሚሠሩ እጆች ይልቅ የሚበሉና መጥፎ ነገር የሚያወጡ አፎች በዝተዋል’’ ነው ያሉት፡፡
‘‘የሰው ልጅ ሲፈጠር ለመልካም ነገር ተልዕኮ ነው፤ ዘላለማዊ ስላልሆነ በተሰጠው ጥቂት ጊዜ ደህና ነገር ሠርቶ ማለፍ አለበት፡፡ እኛ ሌላ የምንሄድበት ሀገር የለንም፤ ሀገራችን አንዲት ናት፤ ዶሮ ይመስል መቀመጫችን ማበላሸት የለብንም’’ ነው ያሉት፡፡ ሀገራችን በሕይወት እያለን ብቻ ሳይሆን ሞተንም ማረፊያችን ስለሆነች ልንጠብቃት እንደሚገባም መክረዋል፡፡
እርሳቸው በሚንቀሳቀሱበት ሁሉ የራቀን እንደሚቀራርቡ፣ የተጣላን እንደሚያስታርቁና ሠርተው እንደሚያሳዩም ተናግረዋል፡፡ ‘‘ምድራችን በፍቅርና በሰላም መሙላት እንችላለን፤ በአካባቢው ያለው መስተጋብርም ለሌሎች አካባቢዎች ተምሳሌት የሚሆን ነው’’ ብለው ነው የተናገሩት፡፡ አካባቢው መተማመን የነገሠበት መሆኑንም ተናግረዋል፡፡ ጋን በጠጠር ይደገፋል ሁሉም ሰው በሚችለው ልክ ለሀገሩ መሥራት መቻል አለበትም ብለዋል፡፡
